|  |
| --- |
| **Mat. 18:21-35****“God se kinders vergewe soos Hy vergewe.”***Andries Burger, Pinetown Gemeente, 28 Mei 2023* |

*Sing:* *Lied 164:1; Lied 203:1,3,5; “Dit borrel in my!” Lied 383:2; Lied 525:3; Lied 532:1,3; “Vrede”*

Die afgelope tyd het ons gefokus op die manier wat God wil hê gelowiges in die gemeente saam moet lewe.

Eers dat ons moet grootword en by die klein dingetjies wat ons so pla verby moet kom en op Hom en sy koninkryk moet fokus.

Toe was dit sy oproep dat ons mekaar moet ondersteun met aanmoediging en nie mekaar in die steek moet laat deur weg te bly wanneer die gemeente bymekaar kom nie.

Volgende was sy opdrag dat ons mekaar moet reghelp deur self dadelik en direk met mekaar te praat en nie stilbly of eenkant met ander skinder oor iets wat nie reg is nie.

 En daarna het ons gehoor hoe God ons oproep om Hom ook met ons goed en ons geld te aanbid deur ons bydraes aan die kerk en die diakonie.

Vandag fokus ons op die laaste in hierdie kort reeks – iets wat selfs nog moeiliker kan wees as enige van die voriges...

Ons is nie meer kinders van hierdie wêreld nie en ons lewens moet wys dat ons deur geloof in Christus burgers geword het van sy hemelse koninkryk.

Die manier wat ons mekaar ondersteun, mekaar reghelp en ons goed en geld bestuur sal wys wie ons Koning is.

Die manier wat ons ander vergewe moet die karakter van ons Koning sigbaar maak.

**<< Lees Mat. 18:21-35 >>**

Hoeveel keer moet ons mekaar vergewe?

 Daar moet tog êrens ŉ punt wees waar dit nou oor-en-verby is, nie waar nie?

Dit is byvoorbeeld ŉ algemene reël in die howe dat gewoonte misdadigers minder genade en swaarder strawwe kry as iemand wat die eerste keer oortree.

As jy in rugby ŉ tweede geel kaart kry, dan is dit nie net 10 minute in die “sinbin” nie, twee geel kaarte word ŉ rooi kaart en dan is jou hele wedstryd verby.

Met bofbal is dit baie amper dieselfde as wat die rabbi’s in Jesus se tyd vir hulle studente geleer het. Wanneer ŉ kolwer ŉ bal misslaan word hy twee keer “vergewe” maar die derde keer is hy uit, “Three strikes and you are out!” En ŉ bouler word vir drie foutballe vergewe, maar na die vierde een kan die kolwer na die eerste bof toe stap.

So het die rabbi’s geleer – jy moet iemand drie keer vergewe maar nie vir ŉ vierde keer nie.

Dit is wat God in Amos 1 vir Israel se vyande sê – Hy het hulle drie keer genade gegee maar by ŉ vierde onreg teen sy volk dan straf Hy.

Petrus was dus baie vrygewig deur te vra of ons mekaar meer as tweemaal soveel as die Fariseërs moet vergewe – nie net drie keer nie maar sewe keer? (Luk. 17:4 7/dag)

Jesus se antwoord is verstommend – nee, 70 maal 7 keer.

 Hy bedoel nie daarmee dat ons moet optel by 490 keer nie.

Hy bedoel dat daar geen einde is nie. Hy sê dat daar in die gemeente van gelowiges, in die koninkryk van die hemel geen grens is nie, daar is nie ŉ einde aan hoeveel keer gelowiges vergewe nie.

 Hoeveel keer moet ons mekaar vergewe – oneindig, sonder ophou...

Voordat ons kyk hoekom dit so is en hoekom ons dit kan regkry, is dit nodig om seker te maak wat dit beteken om te vergewe.

Ek wil begin by **wat vergifnis nie is nie** want dit is dinge wat baie keer in die pad staan van die regte verstaan van wat dit is.

*Vergewe is nie vergeet nie.*

Daar is mense wat sê dit is, ek het op ŉ stadium self ook so gedink. “Vergewe en vergeet.” Maar dit is nie wat die Bybel ons leer nie.

Wie is daar wat meer volledig en volkome vergewe as Christus self – maar die spykergate in sy hande bly ewig sigbaar in sy hande as merktekens van die prys wat Hy betaal vir die onreg van ons sonde... die prys van vergifnis...

Wat die God wél sê is dat Hy nie weer aan ons sonde wat vergewe is sal dink nie. Daar is ŉ verskil. (Jer. 31:34)

Om te vergeet beteken dat jy dit nie meer kán onthou nie, om nie meer daaraan te dink nie is ŉ bewustelike besluit om iets wat jy sou kón doen, nie meer te doen nie.

*Vergewe is nie om iets wat verkeerd is goed te keur nie.*

Jou besluit om te vergewe verander niks aan dit wat die ander persoon gedoen of nie gedoen het nie, wat verkeerd was bly verkeerd.

*Vergewe is nie om die gevolge (self ernstige gevolge) van sonde vry te spring nie.*

As ek die venster gebreek het gaan my pa nog steeds my sakgeld gebruik om ŉ nuwe glas te koop, al het hy my vergewe.

Dit is wat God ook leer in Nahum 1:3, *“Die Here is lankmoedig, maar sy krag is groot: Hy laat geen skuldige ongestraf nie.”*

Die staat het steeds die opdrag, en ons moet hulle daarvoor verantwoordelik hou, om onreg te straf – selfs al het die slagoffer die skurk vergewe.

*Vergewe is nie om die oortreder sondermeer te vertrou nie.*

Die Bybel leer ons moet selfs ons vyande liefhê en vir hulle goed wees, maar nie dat ons hulle in naïwiteit sondermeer moet vertrou nie.

As ek iemand vergewe het wat my geld gevat het beteken dit nie dat ek hom gaan vertrou om my beursie op te pas nie.

*Vergewe is nie afhanklik daarvan dat die ander eers bely en verkoning vra nie.*

Natuurlik sal dit dalk makliker wees, en wanneer hulle wel berou het is God se opdrag dat ons sal vergewe (Luk. 17:3-4).

Dit is so dat finale vergifnis en versoening met God slegs moontlik is met berou en bekering.

 Maar God se Woord stel dit nie as vereiste voordat ons mekaar vergewe nie.

En hoe dan nou gemaak as die een wat jou leed aangedoen het nie verskoning vra nie, of as hulle nie naby is nie, of as hulle selfs nie meer leef nie?

Beteken dit dan dat jy vir altyd in ŉ lewe van verbittering vasklou aan ou seerkry sonder die verligting en bevryding wat hartlike vergifnis bring?

Nee, vergewe is jóú reaksie op onreg

sonder om wat verkeerd is goed te keur, sonder om te die regsgevolge af te gee, sonder om in outomatiese vertroue in geboender te word, sonder om te onthou en gedurig daaraan te bly dink (al het jy nie vergeet nie).

Kyk bietjie saam met my na ŉ paar van ene Thomas Watson[[1]](#footnote-1) beskrywing van vergifnis wat hy al meer as 300 jaar gelede gegee het.

En by elke deel van sy beskrywing wil ek wys dat dit presies is wat ons in die Bybel lees...

Om te vergewe is ŉ bewustelike en vrywillige besluit,

Dis nie iets wat met jou gebeur as jy lank genoeg wag nie, dit is iets wat jy doen omdat jy besluit om dit te doen. Nie oppervlakkig nie, van harte sê Jesus in v.35.

Vergewe is om nie wraak te wil neem nie, of iemand terug te kry nie,

Rom. 12:19, *“19Moenie self wraak neem nie, geliefdes, maar laat dit oor aan die oordeel van God.”* Hoe en wanneer bly sy besluit, party keer in hierdie lewe al...

 1 Tes. 5:15, *“15Sorg dat niemand 'n ander mens kwaad vir kwaad vergeld nie. ...”*

Vergewe is om nie meer te dink aan wat hulle verkeerd gedoen het nie,

Jer. 31:34, *“34... Ek sal hulle oortredings vergewe en nie meer aan hulle sondes dink nie.”*

Om gedurig daaraan te dink kluister ons vas in verbittering en selfbejammering en vergelding, dit hou ons in die donker skadu van die onreg.

Maar om te vergewe en nie daaraan te dink nie (al sou ons kon) bring bevryding en verligting!

Vergewe is om hulle lief te hê en vir hulle te bid,

Mat. 5:44, *“44Maar Ek sê vir julle: Julle moet julle vyande liefhê**7* *, en julle moet bid vir dié wat vir julle vervolg,”*

Vergewe is om vrede te wil maak vir sover jy kan,

Rom. 12:18, “18*As dit moontlik is, sover dit van julle afhang, leef in vrede met alle mense.”*

Wanneer iemand vergewe is dit nie baie sigbaar nie – soms wel en dan is die getuienis daarvan verbasend en kragtig.

Die teendeel is ongelukkig waar – voorbeelde van waar mense, selfs gelowiges, nie vergewe nie is legio, en omdat dit ooreenstem met ons sondige natuur verstaan ons dit, en aanvaar ons dit. *(Voorbeeld?)*

Maar dit is nie wat pas by mense in die hemelse koninkryk nie. Vir gelowiges en in gemeentes moet die anders wees.

John Wesley het blykbaar gevra, ”As die genade van vergifnis so deel is van Christenskap, waar is al die Christene dan?”

Dink ŉ bietjie weer – jou vrywillige besluit teenoor iemand wat jou te na gekom het, wat ŉ onreg teenoor jou gepleeg het, om nie weer daaraan te dink nie (al kan jy);

om nie wraak te neem of iemand te wil terugkry nie,

maar om die goeie vir hom te wil hê, vir hom lief te wees en voorbidding te doen, om vrede te wil maak.

 Só moet ons vergewe – dit is wat pas by God se kinders...

Maar wie kan dit regkry vra jy?

Om so te vergewe is om iets van God se karakter uit te lewe.

Jy kan dit nie van ongelowiges verwag nie (al is daar van hulle wat die Here as merkwaardige getuienis van vergifnis gebruik – maar dit is die uitsondering.)

Al is dit teen ons sondige aard om dit te doen is dit baie duidelik ŉ vereiste van God dat sy kinders gekenmerk sal word deur ons vergewingsgesindheid.

Hy draai nie doekies om nie daarom kan ons nie ons lewe lank daarmee voetjie-voetjie speel nie.

Ek en jy sal deur God vergewe word soos wat ons ander vergewe. As ons ander nie vergewe nie, sal Hy ons nie vergewe nie.

Jesus leer dit duidelik Mat. 6:14-15 so, *“ 14Want as julle die mense hulle oortredinge vergewe, sal julle hemelse Vader julle ook vergewe. 15Maar as julle die mense hulle oortredinge nie vergewe nie, sal julle Vader julle oortredinge ook nie vergewe nie.*

Dit beteken nie jy verdien jou vergifnis by God nie, dit beteken dat die besef van die vergifnis wat ek en jy by God ontvang het, definitief moet oorloop en sigbaar word in ons vergifnis van ander.

M.a.w. wanneer jy nie ander vergewe nie, dan besef jy waarskynlik nie watter geweldige vergifnis jy ontvang het nie,

of erger ... Loop jy dalk ŉ risiko hiermee?

En dít is wat Jesus met die gelykenis wil verduidelik.

Daardie eerste amptenaar het ŉ geweldige skuld gehad – ouens wat somme maak daaroor kom by 300 jaar se gewone salaris of selfs meer. As kind sou ons dit bloot ŉ ontelbare skuld genoem het. Uit genade skeld die koning hom heeltemal vry...

Jy sou verwag dat die verligting en die dankbare verwondering alles vir altyd in sy lewe sal verander...

Maar as hy buite kom, dan gaan hy op loop oor ŉ relatief klein bedraggie van omtrent 3 maande se salaris wat iemand aan hom skuld.

Vergete is die koning se genade, vergete is die koning –

al wat tel is sy eie gierigheid en selfgerigtheid, sy hoogmoed en trots.

As jy hom sou vra sou hy jou dalk vertel het van die skuld wat die koning hom vergewe het, maar dit maak geen verskil in sy lewe nie – niks.

Dit is logies dat die koning hom voor stok kry en aan die pen laat ry toe hy daarvan hoor.

So sê Jesus sal sy Vader ook maak met enigeen van ons as ons nie ander van harte vergewe nie.

Jy sien, as jy bietjie sou terugstaan en dit wat jy ander moet vergewe;

hoe erg die onreg ook al is wat jou of jou geliefdes aangedoen is...

Daar is verskriklike dinge wat gebeur in die wêreld – dalk ook met jou of met jou hartsmense – selfs in persoonlike verhouding van mense wat jy liefgehad en vertrou het....

Maar... as jy die skuld wat jy moet vergewe sou vergelyk met die sondeskuld waarvan God jou vergewe het –

dan is die onreg wat ons moet vergewe nie eers ŉ druppeltjie in die diep blou see nie.

As ons tog net hierdie perspektief ingedagte kon hou...

maar ons word so maklik vasgevang in ons eie gekrenktheid en selfbejammering dat die onreg wat ons ervaar het al is wat ons raaksien.
*(Soms die kleinste dingetjies...)*

Ons raak so verblind in ŉ wêreld wat net om ons draai, dat ons die perspektief verloor van die baie, baie groter vergifnis wat ons ontvang het.

En daarmee saam vergeet ons die geweldige prys van daardie genade.

God ons Vader wat sy Seun stuur om Homself te kom offer in veragting en lyding en dood.

2 Kor. 5:21, *“**21Christus was sonder sonde, maar God het Hom in ons plek as sondaar behandel sodat ons, deur ons eenheid met Christus, deur God vrygespreek (vergewe) kan wees.”*

As jy net van sy vergifnis weet en die nie van harte na waarde skat nie,

as jy sy offer vergeet omdat jy jouself verstrengel in die onreg wat jou aangedoen is – dit is dan wat dit te veel raak om te kan vergewe.

En vir mense wat lewe asof Christus se offer en sy vergifnis sommer alledaags is en dit nie meer hulle lewensuitkyk verander nie – hulle eie vergifnis deur God kom daardeur in gedrang.

 Moenie dat dit met jou gebeur nie...

God sal vir élke verkeerde daad vergelding vra, elke verkeerde woord of daad sal gestraf word.

Kan jy Hom genoeg vertrou daarvoor?

Die prys sal betaal word – óf deur die persoon self óf dit is reeds deur Christus betaal indien die persoon in Hom glo.

Kan jy God vertrou daarvoor? Dan kan jy ook vergewe en besluit om nie weer daaraan te dink nie.

Wanneer ons Christus se offer en die vergifnis wat Hy daarmee vir ons gekoop het beter ken en onthou, sal ons meer kan vergewe.

Want Hy en sy grote vergiffenis is die bron waaruit ons kan vergewe wat ons moet.

Gebruik elke kans wat jy kry om ander te vergewe, want in jou vergifnis maak jy Syne sigbaar... verheerlik jy Hom.

Hoe groter die onreg wat jy opreg vergewe, hoe groter die getuienis van vergifnis...

Voorbeeld van mense wat tot geloof in God gekom het deur die vergifnis wat hulle ontvang het van ander gelowiges...

[JimElliot se vrou Elizabeth en Nate Saint se suster Rachel, wat Acua Indiane haar man en haar broer se moord vergewe en daarmee die deur open sodat baie van hulle tot geloof sou kom.]

(Verwys na die boek “Jungle Pilot: The Gripping Story of the Life an Witness of Nate Smith, Martyred Missionary to Ecuador, Paperback, January 1 1997.
Verwys ook na die film *Through Gates of Splendour*.)

Gaan en vergewe sonder ophou,

gereeld en volledig met hartlike oorgawe sonder om eers weer daaraan te dink,

sodat jy met vrymoedigheid kan bid soos Jesus ons in die Onse Vader leer,

*“vergeef ons ons oortredings soos ons ook dié vergewe wat teen ons oortree...”*

Amen

Voorbeeld van hoe vergifnis Christus se genade verkondig en toeganklik maak.

5 Sendelinge Ed McCully, Roger Youderain, Nate Saint, Pete Fleming en Jim Elliot wat op 8 Jan 1956 deur Acua Indiane in Ecuador vermoor is na enkele maande se sendingwerk maar nog sonder ware bekering. Jim Elliot se vrou Elisabeth Elliot en Nate Saint se suster Rachel Saint, is later terug vir sending onder die Acua. Bekeerlinge uit die Acua het later getuig dat Elizabeth en Rachel se vergifnis so onverwags was dat dit hulle aangelok het om meer te weet oor waar dit vandaan sou kom – dat haar vergifnis die sleutel was wat uiteindelik tot hulle bekering en geloof in Christus gelei het.

(Verwys na die boek “Jungle Pilot: The Gripping Story of the Life an Witness of Nate Smith, Martyred Missionary to Ecuador, Paperback, January 1 1997.

Verwys ook na die film *Through Gates of Splendour*.)

1. John Piper se aanhaling in ŉ preek vanuit p. 581 van “A Body of Divinity” deur Thomas Watson, Purityn 1620-1686 [↑](#footnote-ref-1)